# **ACORD DE MEDIU**

**Nr. PROIECT din**

Ca urmare a cererii adresate de **S.C. IMPACT DEVELOPER & CONTRACTOR S.A.,** cu sediul în Judeţul Ilfov, comuna Voluntari, şos. Pipera Tunari nr. 4C, Centrul de Afaceri Construdava, etaj 6 - 7, înregistrată la APM Bucuresti cu nr. 1942/27.01.2017, completată ulterior cu documentaţii înregistrate cu nr. 6082 din 28.02.2017, nr. 7009 din 07.03.2017 şi nr. 10252 din 07.04.2017, în vederea obținerii acordului de mediu pentru proiectul *„Construire Ansamblu Rezidenţial Rozelor şi Ansamblu Rezidenţial Crizantemelor – Greenfield Timişoarei”,* propus a fi amplasat în str. Prelungirea Ghencea nr. 402-412, sector 6, Bucureşti, în urma parcurgerii procedurii de reglementare de către APM Bucureşti, în baza:

* **Ordonanței de urgență a Guvernului nr. 195/2005** privind protecția mediului, aprobată cu modificări și completări prin Legea nr. 265/2006, cu modificările și completările și ulterioare;
* **OUG** **nr. 1/2017** privind organizarea și funcționarea Ministerului Mediului;
* **Hotărârii Guvernului nr. 1000/2012** privind reorganizarea și funcționarea Agenției Naționale pentru Protecția Mediului și a instituțiilor publice aflate în subordinea acesteia;
* **Hotărârii Guvernului nr. 445/2009** privind evaluarea impactului anumitor proiecte publice și private asupra mediului, cu modificările și completările și ulterioare;
* **Ordinul Ministerului Mediului și Pădurilor nr. 135/2010** privind aprobarea metodologiei de aplicare a evaluării impactului asupra mediului pentru proiecte publice și private;
* **Ordinul Ministerului Mediului și Pădurilor nr. 19/2010** pentru aprobarea Ghidului metodologic privind evaluarea adecvată a efectelor potențiale ale planurilor sau proiectelor asupra ariilor naturale protejate de interes comunitar;
* **Ordinului Ministerului Apelor și Protecției Mediului nr. 863/2002** privind aprobarea Ghidurilor metodologice aplicate etapelor procedurii cadru de evaluare a impactului asupra mediului;
* **Ordonanței de Urgență a Guvernului nr. 57/2007** privind regimul ariilor naturale protejate, conservarea habitatelor naturale, a florei și faunei sǎlbatice, cu modificǎrile și completǎrile ulterioare, aprobată prin Legea nr. 49/2011,

**se emite:**

**ACORD DE MEDIU**

**pentru proiectul**

*„Construire Ansamblu Rezidenţial Rozelor şi Ansamblu Rezidenţial Crizantemelor – Greenfield Timişoarei”,*

**titular: S.C. IMPACT DEVELOPER & CONTRACTOR S.A.**,

**având amplasamentul:** str. Prelungirea Ghencea nr. 402-412, sector 6, Bucureşti

**în scopul** stabilirii condițiilor și a măsurilor pentru protecția mediului care trebuie respectate pentru realizarea proiectului,

**care prevede:**

# **I. Descrierea proiectului, lucrările prevăzute de proiect, inclusiv instalațiile și echipamentele**

* **DESCRIEREA PROIECTULUI**

Proiectul prevede construirea unui ansamblu rezidenţial – Greenfield Timişoarei, format din Ansamblul Rozelor (faza I) şi Ansamblul Crizantemelor (faza II).

***Ansamblul Rozelor*** va fi compus din:

* 25 blocuri cu regim de înălţime P+9E - locuinţe colective cu un total de 1437 apartamente;
* Puncte de control acces;
* Centru SPA – clădire tip S+P;
* Centru comunitar - spaţii de închiriat pentru administraţie, comerţ, servicii, birouri – clădire tip Parter;
* Spaţii de depozitare – clădire tip Parter, cu rol de boxe pentru apartamente;
* Platforme de colectare deșeuri – platforme betonate;
* Bazine de colectare a apelor meteorice;
* Posturi de transformare;
* Reţele și racorduri utilităţi: reţele de alimentare cu apă și reţele de canalizare, reţele de distribuţie gaze natural, reţele electrice;
* Amenajare căi de acces, alei carosabile, alei pietonale.
* Parcaje auto și parcaje acoperite biciclete – vor fi amenajate la nivelul solului 1947 locuri pentru autoturisme şi 10-20 locuri pentru biciclete;
* Amenajare spaţii verzi şi parcul rozelor –
  + Parcul Rozelor va avea o suprafaţă de 10.285 m2 și va fi amenajat în vecinătatea zonei de protecţie cu regim sever instituită pentru aducţiunea de apă NH Dragomirești – NH Bragadiru;
  + Spaţiile verzi constau în plantaţii de protecţie către Bd. Timișoarei și, respectiv, către CTE București Vest, plantaţii de arbori și arbuști de aliniament, de-a lungul drumurilor interioare, atât ca spaţiu verde adiacent trotuarelor, cât și ca zonă verde în definirea străzilor interioare.
* Împrejmuire teren;
* Amenajare staţii pentru transport în comun;
* Împrejmuire zonă pentru școală și grădiniţă.

***Bilanţ teritorial Ansamblul Rozelor – faza I***

* + Suprafaţă totală teren: 155558 mp,
  + Suprafaţă construită la sol: 14623,88 mp,
  + Suprafaţă circulaţii, alei pietonale, platforme, locuri de joacă: 67389,32 mp,
  + Suprafaţă spaţii de parcare: 24337,5 mp,
  + Suprafaţă platfome depozitare deşeuri: 225,00 mp,
  + Suprafaţă posturi trafo: 390,00 mp,
  + Suprafaţă spaţii verzi: 48592,3 mp (31,24% din suprafaţa terenului), din care 10285 mp reprezintă Parcul Rozelor.

Indicatori urbanistici: POT = 9,4 %, CUT = 0,72.

***Ansamblul Crizantemelor***va fi compus din:

* 9 blocuri cu regim de înălţime P+9E şi 28 blocuri cu regim de înălţime P+4E - locuinţe colective cu un total de 1021 apartamente;
* Puncte de control acces;
* Platforme de colectare deșeuri – platforme betonate;
* Bazine de colectare a apelor meteorice;
* Posturi de transformare;
* Reţele și racorduri utilităţi: reţele de alimentare cu apă și reţele de canalizare, reţele de distribuţie gaze natural, reţele electrice;
* Amenajare căi de acces, alei carosabile, alei pietonale.
* Parcaje auto și parcaje acoperite biciclete – vor fi amenajate la nivelul solului 1226 locuri pentru autoturisme şi 10-20 locuri pentru biciclete;
* Amenajare spaţii verzi
  + Spaţiile verzi constau în plantaţii de arbori și arbuști de aliniament, de-a lungul drumurilor interioare, atât ca spaţiu verde adiacent trotuarelor, cât și ca zonă verde în definirea străzilor interioare.
* Împrejmuire teren;

***Bilanţ teritorial Ansamblul Crizantemelor – faza II***

* + Suprafaţă totală teren: 103337 mp,
  + Suprafaţă construită la sol: 14852,55 mp,
  + Suprafaţă circulaţii, alei pietonale, platforme: 37746,87,75 mp,
  + Suprafaţă spaţii de parcare: 15325 mp,
  + Suprafaţă platfome depozitare deşeuri: 333,00 mp,
  + Suprafaţă posturi trafo: 232,00 mp,
  + Suprafaţă spaţii verzi: 34847,58 mp (33,72 % din suprafaţa terenului).

Indicatori urbanistici: POT = 14,37 %, CUT = 0,89.

Pentru întregul ansamblu rezidenţial vor fi amenajare căi de acces, care constau în:

* 4 străzi care vor avea patru benzi de circulaţie, câte două pe fiecare sens de mers, prin intermediul cărora se va realiza conexiunea cu căile de acces existente în zonă, care vor fi extinse și reabilitate in conformitate cu PUZ Coordonator Sector 6;
* 2 sensuri giratorii pentru fluidizarea traficului;
* alei carosabile;
* alei pietonale.

***Bilanţ teritorial pentru întregul Ansamblu Rezidenţial***

|  |  |  |  |  |  |  |
| --- | --- | --- | --- | --- | --- | --- |
| **Destinație** | **Ansamblul Rozelor** | | **Ansamblul Crizantemelor** | | **Ansamblul Greenfield**  **Timișoarei** | |
| **Suprafață (m2)** | **Procent** | **Suprafață (m2)** | **Procent** | **Suprafață (m2)** | **Procent** |
| Suprafață construită | 14.623,88 | 9,4 | 14.852,55 | 14,37 | 29.476,43 | 11,39 |
| Suprafață drumuri | 67.389,32 | 43,32 | 37.746,87 | 36,53 | 105.136,2 | 40,61 |
| Suprafață spații de parcare | 24.337,50 | 15,65 | 15.325,00 | 14,83 | 39.662,50 | 15,32 |
| Platforme depozitare deșeuri | 225,00 | 0,14 | 333,00 | 0,22 | 558,00 | 0,24 |
| Posturi Trafo | 390,00 | 0,25 | 232,00 | 0,32 | 622,00 | 0,22 |
| Suprafață spații verzi \* | 48.592,30 | 31,24 | 34.847,58 | 33,72 | 83.439,88 | 32,23 |
| **TOTAL** | **155.558** | **100** | **103.337** | **100** | **258.895** | **100** |

\* include Parcul Rozelor care se va amenaja pe terenul Ansamblului Rezidențial Rozelor și va avea o suprafață de 10.285 m2.

* **ECHIPAREA EDILITARĂ**
* **Alimentarea cu apă**

Alimentarea cu apă a ansamblului rezidenţial se va realiza din reţeaua publică de alimentare cu apă, administrată de SC APA NOVA Bucureşti SA, reţea existentă pe Bd. Timişoara, prin extindcerea acesteia.

Alimentarea cu apă a ansamblului rezidenţial se va realiza pentru următoarele scopuri:

* scopuri igienico – sanitare;
* preparare apă caldă pentru consum;
* preparare hrană și consum ca apă potabilă;
* apă pentru activităţi desfășurate în cadrul Centrului SPA;
* apă pentru irigarea spaţiilor verzi și întreţinerea căilor pietonale și carosabile – în perioadele de precipitaţii reduse.

Pentru combaterea incendiilor, pe amplasament se vor prevedea hidranţi exteriori care vor fi amplasaţi respectând Normativul pentru proiectarea, executarea și exploatarea instalaţiilor de stingere a incendiilor.

* **Evacuarea apelor uzate**

Evacuarea apelor uzate generate în incinta ansamblului rezidenţial se va realiza prin racordare la reţeaua publică de canalizare, administrată de SC APA NOVA Bucureşti SA.

Colectarea apelor uzate de pe amplasament se va realiza gravitaţional, iar evacuarea acestora în reţeaua de canalizare orăşenească se va realiza prin intermediul a două staţii de pompare care vor avea în dotare bazine de colectare prevăzute cu separatoare de solide și cu câte două pompe fiecare.

Apele uzate menajere posibil încărcate cu grăsimi, colectate din clădirea Centrul Comunitar, zona destinată închirierii pentru divese folosinţe, inclusiv pentru alimentaţie publică (dacă va fi cazul), vor fi evacuate prin intermediul unui separator de grăsimi, ce va fi instalat pe reţeaua interioară de canalizare menajeră.

Principalele lucrări propuse a fi realizate pentru infrastructura de canalizare a apelor uzate sunt:

* realizarea reţelei de colectare a apelor uzate;
* racordarea imobilelor la reţeaua de canalizare pentru blocurile de imobile;
* realizarea staţiilor de pompare ape uzate;
* realizarea conductelor de refulare ape uzate.
* **Evacuarea apelor meteorice**

Lucrările propuse pentru colectarea și evacuarea apelor meteorice vor consta în:

* reţea de colectare a apelor meteorice,
* două bazine de retenţie pentru stocarea debitelor colectate și
* două staţii de pompare aferente bazinelor de retenţie.

Apele meteorice colectate atât de pe acoperişurile clădirilor cât şi de pe străzi, alei, platforme, parcări vor fi stocate în două bazine de retenţie din beton (BR1 cu V = 528 mp şi BR2 cu V = 375 mp), de unde vor fi evacuate, prin pompare, în reţeaua de canalizare orăşenească, respectând condiţiile impuse de operatorul reţelei de canalizare (ANB).

Pentru preepurarea apelor meteorice colectate de pe amplasamentul celor două ansambluri rezidenţiale, vor fi prevăzute separatoare de hidrocarburi, montate în amonte de bazinele de retenţie (două separatoare de hidrocarburi aferente Ansamblului Rozelor şi un separator de hidrocarburi aferent Ansamblului Crizantemelor).

Reţeaua interioară de canalizare a imobilului se va executa în sistem divizor.

* **Alimentarea cu energie termică**

Agentul termic necesar încălzirii şi preparării apei calde menajere va fi furnizat de microcentrale termice murale de apartament, în condensaţie, care vor funcţiona cu gaze naturale.

* **Alimentarea cu energie electrică**

Alimentarea cu energie electrică se va face prin intermediul unei linii electrice subterane, pornind de la punctul de conexiune (staţia INCREST Militari), subtraversând bd. Iuliu Maniu, în lungul străzii Valea Cascadelor şi apoi bd. Timisoara. Lucrările vor fi executate cu acordul ENEL.

Distributia către ansamblul rezidenţial se va face prin intermediul a 14 posturi de transformare anvelopate (8 PT pentru Ansamblul Rozelor şi 6 PT pentru Ansamblul Crizantemelor), pozitionate cu respectarea distantelor minime fata de cladirile de locuit.

Lucrările de construcţie se vor executa etapizat, în două etape principale, iar fiecare etapă va fi împărţită în mai multe sub-etape. Pentru fiecare sub-etapă/fază de construcţie vor fi amenajate căte două organizări de şantier.

# **II. Motivele și considerentele care au stat la baza emiterii acordului de mediu**

1. **Modul de încadrare în planul de urbanism și amenajare a teritoriului:**

Conform certificatelor de urbanism nr. 369/50G din 28.03.2016, respectiv nr. 370/51G din 28.03.2016, obținute pentru cele două loturi ale ansamblului, terenul pe care se va realiza obiectivul de investiții este situat în intravilan şi se încadrează în reglementările urbanistice din PUZ Coordonator Sector 6, aprobat prin HCGMB nr. 278/2013 cu modificările și completările aprobate cu HCGMB nr. 293/2013 și HCGMB nr. 2/2016, respectiv: zona L1a – locuințe individuale și colective mici cu regim de înălțime P+2+M, zona M2 – zonă mixtă cu clădiri cu înălțimi maxime de P+14 și zona M3 – zonă mixtă, cu clădiri având regim de înălțime maximă de P+4.

Terenul are următoarele vecinătăţi:

* Nord – teren proprietate privată / liber de construcții și la o distanță de 90 m de bd. Timișoara;
* Est – teren proprietate privată / liber de construcții și Drumul Valea Călmățuiului;
* Sud – teren proprietate privată / liber de construcții și la o distanță de 840 m Prelungirea Ghencea;
* Vest – teren proprietate privată / liber de construcții și la o distanță de 280 m Drumul Național Centura București (DNCB sau Șoseaua de Centură).

1. **Motivele/criteriile pe baza cărora s-a ales alternativa de realizare a proiectului, inclusiv tehnologică și de amplasament:**

Proiectul intră sub incidența prevederilor H.G. nr. 445/2009 privind evaluarea impactului anumitor proiecte publice şi private asupra mediului, Anexa nr. 2 - Lista proiectelor pentru care trebuie stabilită necesitatea efectuării evaluării impactului asupra mediului, Pct. 10. Proiecte de infrastructură, lit. b) proiecte de dezvoltare urbană, inclusiv construcția centrelor comerciale și a parcărilor auto.

Decizia de emitere a acordului de mediu a fost luată în urma analizei documentaţiei depuse, a verificării amplasamentului, în urma consultărilor din cadrul Comisiei de Analiză Tehnică, pe baza recomandărilor şi concluziilor raportului privind impactul asupra mediului şi a consultării publicului ca urmare a anunţurilor publice şi a dezbaterii publice.

Decizia de emitere a acordului de mediu se bazează pe respectarea prevederilor legale privind:

- măsuri ce se impun pentru protecţia apei, atmosferei, solului şi subsolului, gestiunea deşeurilor;

- măsuri adecvate de supraveghere a emisiilor;

- măsuri speciale cu scopul de a preveni şi/sau reduce poluarea.

Realizarea proiectului nu va genera un impact negativ asupra ariilor naturale protejate sau a siturilor de interes naţional şi comunitar, deoarece acesta nu se va implementa în astfel de zone.

1. **Încadrarea în BAT, BREF, după caz:**

Nu este cazul.

1. **Respectarea cerințelor comunitare transpuse în legislația națională:**

Proiectul nu se supune prevederilor mentionate în Convenţia privind evaluarea impactului asupra mediului în context transfrontier, adoptată la ESPOO la 25 februarie 1991, ratificată prin Legea 22/2001. Proiectul nu se încadrează în prevederile altor acte normative naţionale care transpun legislaţia comunitară (IPPC, SEVESO, COV, LCP, Directiva Cadru Apă, Directiva Cadru Aer, Directiva Cadru a Deşeurilor etc.).

1. **Modul cum răspunde/respectă obiectivele de protecția mediului din zonă pe aer, apă, sol etc.:** Nu este cazul.
2. **Compatibilitatea cu obiectivele de protecție a sitului Natura 2000, după caz:**

Nu este cazul.

1. **Luarea în considerare a impactului direct, indirect și cumulat cu al celorlalte activități existente în zonă etc:**

**APA**

***În etapa de construcție,*** activitățile desfășurate nu vor avea un impact asupra calității apelor subterane, deoarece locuințele colective nu vor avea subsoluri și adâncimea maximă de fundare, conform Studiului Geotehnic realizat de societatea GEO 2000 va fi de 1,50 m. Dat fiind faptul că apa subterană a fost întâlnită prin forajele geotehnice la adâncimi de cca. 6 - 8 m, execuția fundațiilor nu va afecta stratul de apă freatică.

Impactul activităților desfășurate în cadrul ***etapei de construcție*** în cadrul ansamblului rezidențial asupra apelor de suprafață, va fi indirect și nesemnificativ, dat fiind faptul că în zonă nu există niciun curs de apă, iar apele uzate generate vor fi vidanjate și descărcate în rețeaua de canalizare municipală.

***În etapa de funcționare***, apele uzate vor fi evacuate prin pompare, în comun cu apele meteorice în rețeaua de canalizare municipală administrată de ANB.

Impactul generat de evacuarea unui debit suplimentar de ape uzate și ape meteorice, care se datorează realizării ansamblului rezidenţial, va fi un impact indirect și nesemnificativ atât din punct de vedere cantitativ, cât și calitativ asupra calității factorului de mediu apă.

Realizarea acestui proiect nu va avea impact asupra calității apei subterane, datorită sistematizării sistemelor de canalizare și a materialelor de calitate superioară din care vor fi confecționate conductele de alimentare cu apă și, respectiv, de canalizare, care vor preveni la maxim posibile pierderi și infiltrații prin sol până la apa subterană.

**AER**

***În perioadele de construcție*** poluanții posibil a fi emiși vor fi: particule (particule totale în suspensie – TSP și PM10) generate de operațiile de pregătire a terenului, de excavare, de manevrare a materialelor (inclusiv pământ) și de tăiere la cald/sudură, precum și de traficul intern, mici cantități de oxizi de azot și de ozon generate de operațiile de tăiere la cald/sudură, oxizi de carbon, de azot și de sulf, compuși organici volatili și alți poluanți specifici generați de sursele mobile (utilaje și vehicule).

Impactul asupra calităţii aerului în etapa de construire va fi local – în arealele celor două șantiere asociate fiecărei sub-etape de lucru, pe o perioadă relativ mare – de 5-6 ani și moderat – datorită abordării etapizate a acestei etape. Prin măsurile stricte de diminuarea impactului care vor fi implementate, acest impact va fi diminuat până la un nivel acceptabil.

***În etapa de* *funcționare****,* sursele de poluare a aerului aferente Ansamblului Rezidențial Greenfield vor fi: surse punctuale staționare de ardere a gazelor naturale la centralele termice murale pentru producerea agentului termic şi surse mobile de ardere (autoturisme proprietate rezidenți și mijloacele de transport marfă), implicate în traficul intern, reprezentând, în ansamblu, o sursă de suprafață constituită din drumurile de acces și din parcările din incinta amplasamentului.

Impactul asupra calităţii aerului în etapa de funcţionare a ansamblului rezidențial va fi redus, luând în considerare tipurile de surse și măsurile de diminuare a acestuia.

Conform raportului impactului asupra mediului, impactul cumulat al ***funcționării*** Ansamblului Rezidențial cu cel al operării CTE București Vest asupra calității aerului este redus, datorită distanței mari dintre acest Ansamblu rezidențial și sursa majoră de emisie din arealul analizat.

De asemenea, luând în considerare nivelurile actuale ale concentrațiilor de poluanţi în atmosferă în perimetrul celor două ansambluri rezidențiale, se consideră că aportul noii surse (funcționarea Ansamblului Rezidențial Greenfield Timișoarei) cumulat cu aportul surselor existente nu va determina situaţii de depăşire a valorilor limită pentru protecţia receptorilor sensibili (conform raportului impactului asupra mediului).

**SOL**

***În etapa de construcție*** vor exista anumite suprafețe pe care solul va fi perturbat temporar. Acestea vor fi reprezentate de suprafeţele asociate organizărilor de șantier şi, în special, platformelor pentru staționarea şi manevrarea utilajelor pentru construcții, platformelor pentru stocarea materialelor de construcții și a deșeurilor de construcții.

Prin implementarea măsurilor de diminuare a impactului asupra solului, activitățile care se vor desfășura pe amplasamentul Ansamblului rezidențial în etapa de construcție vor avea impact nesemnificativ asupra solului.

***În etapa de funcționare,*** prin respectarea măsurilor de protecţie a solului,activitățile care se vor desfășura în cadrul ansamblului rezidențial vor avea impact nesemnificativ asupra solului.

**BIODIVERSITATE**

În vecinătatea amplasamentului pe care se va realiza proiectul nu au fost identificate habitate naturale sau specii de faună sau floră protejate, acesta fiind situat într-o zonă cu destinație mixtă – industrială şi rezidențială.

Se apreciază că impactul proiectului asupra faunei şi florei va fi *nesemnificativ* pentru etapa de construire și *pozitiv* în etapa de funcționare.

**ZGOMOT**

***În etapa de construcţie***, sursele principale de zgomot sunt reprezentate de: traficul autovehiculelor, operarea utilajelor grele și a echipamentelor, manevrarea diferitelor materiale de construcţie.

Prin implementarea măsurilor de reducere a nivelurilor de zgomot, impactul asociat lucrărilor de construcţie va fi *moderat,* se va manifesta numai în perioada *diurnă* şi nu va fi semnificativ mai mare decât cel generat de sursele existente.

***În etapa de funcționare***, principala sursă de zgomot specifică obiectivului analizat va fi traficul rutier pe căile de acces în/din amplasament, precum și în incinta acestuia, pe căile carosabile interioare și în/din parcare.

Se estimează ca nivelului de zgomot produs de toate sursele de zgomot localizate în interiorul clădirilor (aparate de aer condiționat, etc.) şi în exteriorul acestora (traficul de vehicule ale locatarilor și ale vizitatorilor), se vor încadra în limitele prevăzute de legislația în vigoare – Ord. nr. 119/2014 și STAS 10009/2017 „Acustica urbană. Limite admisibile ale nivelului de zgomot.

În ceea ce privește utilizarea vehiculelor pentru transportul mărfurilor, deși acestea vor reprezenta un aport foarte redus la traficul total în/din Ansamblul rezidențial, se vor lua măsuri pentru ca activitatea de aprovizionare să se desfășoare în cursul zilei și exclusiv pe căile de acces din partea de nord a Ansamblului rezidențial – prin zona cu funcțiuni nerezidențiale.

# **III. Măsuri pentru prevenirea, reducerea și, unde este posibil, compensarea efectelor negative semnificative asupra mediuluI:**

1. **măsuri în timpul realizării proiectului pe factori de mediu și efectul implemenentării acestora:**

***Măsuri pentru prevenirea şi reducerea poluării apelor***

* + în perioada de execuţie nu vor rezulta ape uzate tehnologice.
  + apa uzată menajeră va fi colectată în bazine etanşe vidanjabile şi va fi evacută periodic de către firme autorizate.
  + apele pluviale de pe platformele parcărilor din incinta organizării de şantier, precum şi apă provenită de la spălarea utilajelor vor fi colectate printr-un sistem de canalizare şi vor fi preepurate prin decantoare-separatoare de hidrocarburi înainte de a fi preluate şi transportate la o staţie de epurare autorizată.

***Măsuri pentru prevenirea şi reducerea poluării aerului***

* + folosirea de utilaje de construcție moderne, dotate cu motoare ale căror emisii să respecte legislația în vigoare;
  + verificarea periodică şi întreținerea corespunzătoare a utilajelor şi mijloacelor de transport, în ceea ce priveşte nivelul de monoxid de carbon şi concentraţiile de emisii în gazele de eşapament; punerea în funcţiune a acestora se va face numai după remedierea eventualelor defecţiuni;
  + pentru limitarea disconfortului, se vor alege trasee optime pentru vehiculele care deservesc şantierul, iar transportul materialelor de construcţie se va face pe cât posibil acoperit;
  + reducerea vitezei de circulație pe drumurile publice și a drumurilor interne de acces a vehiculelor grele pentru transportul echipamentelor/materialelor/deșeurilor;
  + stropirea cu apă a pământului excavat şi a deșeurilor depozitate temporar pe amplasament, a platformelor de lucru şi a drumurilor de acces în perioadele lipsite de precipitații;
  + diminuarea la minimum a înălțimii de descărcare a materialelor care pot genera emisii de particule;
  + utilizarea de betoane preparate în stații specializate, evitându-se utilizarea de materiale de construcție pulverulente în amplasament;
  + curățarea roților vehiculelor la ieșirea din șantier pe drumurile publice;
  + oprirea motoarelor utilajelor în perioadele în care nu sunt implicate în activitate;
  + oprirea motoarelor vehiculelor în intervalele de timp în care se realizează descărcarea materialelor.

***Măsuri pentru prevenirea şi reducerea poluării solului şi subsolului***

* + verificarea zilnică a stării tehnice a utilajelor și vehiculelor utilizate;
  + alimentarea cu carburanți a mijloacelor de transport în stații de distribuție şi nu pe amplasament;
  + schimbarea uleiului mijloacelor de transport în unităţi specializate şi nu pe amplasament;
  + impunerea către furnizorii de materiale de construcție a utilizării de vehicule corespunzătoare din punct de vedere tehnic;
  + respectarea de către Antreprenori a instrucțiunilor şi procedurilor privind managementul substanțelor periculoase, deșeurilor şi intervenției în caz de scurgeri sau deversări accidentale şi instruirea personalului cu privire la aceste aspecte;
  + depozitarea controlată a materialelor în spatii special amenajate în vecinătatea fronturilor de lucru;
  + depozitarea temporară a deșeurilor de construcție pe platforme special amenajate;
  + depozitarea deșeurilor de tip menajer în pubele prevăzute cu capac, amplasate într-o zonă amenajată corespunzător şi eliminarea periodică a acestora printr-un operator autorizat;
  + eliminarea deșeurilor de construcție prin operatori autorizați;
  + supravegherea executării, în condiții de siguranță pentru mediu, a operațiilor de manevrare a substanțelor cu potențial periculos (lacuri, vopsele, adezivi).

***Măsuri pentru protecţia împotriva zgomotului***

* + programarea activităţilor de construcţie în orele de zi;
  + elaborarea, implementarea şi monitorizarea unui Plan de management al traficului care va include:
    - programarea transportului utilajelor, materialelor, precum şi al solului excedentar şi al deşeurilor de construcţie, astfel încât să se evite, în măsura posibilului, afectarea zonelor populate;
    - utilizarea Drumului Valea Călmățuiului și drumul perimetral din partea de sud a Ansamblului Rozelor pentru transportul materialelor de construcții și al deșeurilor de construcții;
  + stabilirea unor reguli de circulaţie pe şantier;
  + programarea transportului utilajelor, materialelor şi deşeurilor în orele de zi;
  + reducerea vitezei de circulaţie pe drumurile publice a vehiculelor grele pentru transportul materialelor;
  + diminuarea la minimum a înălţimii de descărcare a materialelor;
  + oprirea motoarelor utilajelor în perioadele în care nu sunt implicate în activitate;
  + oprirea motoarelor vehiculelor în intervalele de timp în care se realizează descărcarea materialelor;
  + programarea activităţilor astfel încât să se evite creşterea nivelurilor de zgomot prin utilizarea simultană a mai multor echipamente care au asociate emisii sonore importante;
  + verificarea periodică şi întreţinerea corespunzătoare a utilajelor de construcţie, repararea imediată a defecţiunilor;
  + reevaluarea şi îmbunătăţirea planului de management al zgomotului atunci când sunt semnalate situaţii persistente de disconfort auditiv.

***Gospodărirea deşeurilor***

* deşeurile se vor depozita numai în spaţii special amenajate; se interzice depozitarea deşeurilor de orice fel în mod neorganizat pe sol;
  + pământul de excavație excedentar va fi depozitat în spații aprobate de municipalitate, fiind cu precădere dirijat către actualele depozite de deșeuri municipale autorizate pentru asigurarea materialului inert necesar acoperirii periodice sau închiderii sectoarelor deja exploatate;
  + deșeurile metalice și deșeurile de construcție (cărămidă, beton, sticlă, resturi de plăci de faianță și ceramică, resturi de parchet etc.) vor fi depozitate temporar pe platforme amenajate special din vecinătatea zonei de realizare a lucrărilor, de unde vor fi preluate în vederea eliminării finale prin depozitare de către operatori autorizați;
  + deșeurile de ambalaje vor fi colectate separat în containere amplasate în platformele special amenajate pentru stocarea deșeurilor metalice și a altor deșeuri valorificabile, în vederea preluării acestora de către operatori autorizați;
  + deșeurile menajere și asimilabile celor menajere vor fi colectate în containere metalice, amplasate pe suprafețe special amenajate, fiind preluate în vederea eliminării prin depozitare de către operatori autorizați.

1. **măsuri în timpul exploatării și efectul implemenentării acestora:**

***Măsurile de diminuare a impactului asupra factorului de mediu apă***

* reducerea consumului de apă și, respectiv, al debitului de ape uzate la sursă – prin montarea unor dispozitive pentru monitorizarea consumului de apă la nivelul consumatorilor casnici și a celorlalți utilizatori, precum și a unor baterii moderne, economice (cu comandă optică, cu bilă);
* utilizarea apei meteorice colectate în cele două bazine de retenție ca apă pentru irigarea spațiilor verzi și întreținerea aleilor carosabile și pietonale;
* dotarea rețelei de ape meteorice care colectează ape pluviale, ape poluate accidental sau rezultate din spălarea platformelor betonate destinate traficului auto cu separatoare de hidrocarburi cu coalescență;
* dotarea rețelei de ape uzate menajere care colectează ape uzate de la spații prevăzute pentru alimentație publică (dacă va fi cazul) cu un separator de grăsimi;
* implementarea unui program de întreținere preventivă a sistemului de canalizare a apelor uzate menajere și meteorice.

***Măsuri pentru prevenirea şi reducerea poluării aerului***

În *etapa de funcționare* vor fi implementate o serie de măsuri tehnice şi constructive pentru reducerea emisiilor de poluanți în atmosferă, respectiv, pentru reducerea impactului asupra calității aerului ambiental:

* utilizarea centralelor termice murale cu condensare individuale care vor consta în echipamente moderne de mare randament (asigurând un consum minim de combustibil pe unitatea calorică furnizată și cu emisii de poluanți reduse), iar combustibilul utilizat va fi gazul natural;
* elaborarea şi implementarea unui program de verificare şi de întreținere preventivă a instalațiilor de ardere în vederea eliminării posibilelor pierderi accidentale de emisii în atmosferă.
* menținerea permanentă a curățeniei căilor de acces rutiere și pietonale, precum și realizarea spațiilor verzi (la nivelul ansamblului se vor amenaja spații verzi în suprafață de 83.439,88 m2 - 32,23 % din suprafațata de teren pe care se va construi ansamblul rezidențial; de asemenea, în incinta Ansamblului rezidențial se vor plata arbori - un arbore pentru fiecare 4 locuri de parcare - și se vor înconjura zonele de parcare cu un gard viu de 1,2 înălțime, în conformitate cu reglementările stabilite prin Avizul de mediu nr. 1 din 19.03.2013 emis de APM București pentru Plan Urbanistic Zonal Coordonator Sector 6.

***Măsuri pentru prevenirea şi reducerea poluării solului şi subsolului***

* gestionarea deșeurilor conform cerințelor legale şi a celor mai bune practici, prin: colectarea selectivă a deșeurilor la surse, depozitarea deșeurilor în containere speciale, amplasate pe platformele special amenajate pe suprafețe protejate şi eliminarea deșeurilor prin operatori autorizați;
* evacuarea apelor uzate menajere prin intermediul rețelei interioare de canalizare în rețeaua de canalizare municipală;
* colectarea apelor meteorice de pe toate suprafețele impermeabile în rețeaua interioară a Ansamblului rezidențial şi evacuarea acestora după o prealabilă preepurare în separatoare de hidrocarburi și cele două bazine de retenție, în rețeaua municipală de canalizare;
* transportul apelor uzate menajere şi a apelor meteorice prin rețelele de canalizare construite din materiale rezistente la coroziune, pentru prevenirea pierderilor de ape uzate în sol/subsol;
* întreținerea preventivă şi inspectarea periodică ale rețelelor interioare de canalizare.

***Măsuri pentru protecţia împotriva zgomotului***

Măsurile pentru diminuarea nivelului de zgomot în incinta ansamblului rezidențial:

* măsuri de reducere a nivelului de zgomot la receptor, prin dotarea apartamentelor cu geamuri termopan și anveloparea construcțiilor cu sistem de termoizolație care asigură și o izolație fonică a acestora;
* întreținerea corespunzătoare a carosabilului din incinta Ansamblului rezidențial pentru a asigura un rulaj cu nivel scăzut de zgomot a autovehiculelor;
* instaurarea de limite de viteza și restricții de utilizare a mijloacelor de avertizare sonoră pentru autovehicule;
* instaurarea unui program de aprovizionare și funcționare a spațiilor comerciale și de servicii;
* restricționarea utilizării de surse importante de zgomot in exteriorul clădirilor

***Gospodărirea deseurilor***

* deșeurile generate în cadrul Ansamblului Rezidențial Greenfield Timișoarei vor fi colectate selectiv, în containere speciale, amplasate pe platforme amenajate prevăzute prin proiect și realizate în conformitate cu prevederile legale aplicabile (Ord. nr. 119/2014 pentru aprobarea Normelor de igienă și sănătate publică privind mediul de viață al populației).
* toate deșeurile vor fi colectate controlat, în recipiente tip, confecționate din metal sau din plastic, amplasate numai pe platforme betonate și inscripționate cu tipurile și codurile deșeurilor stocate, în conformitate cu prevederile HG nr. 856/2002.
* valorificarea și eliminarea deșeurilor menajere și asimilabile celor menajere, se va face prin operatori autorizați, prin grija societății de administrare a Ansamblului Rezidențial și/sau a asociațiilor de proprietari.

1. **măsuri pentru reabilitarea terenului în vederea utilizării ulterioare, precum și efectul implementării acestora:**

La finalizarea lucrarilor, constructorul are obligatia reconstructiei ecologice a terenurilor ocupate sau afectate, in special a terenurilor ocupate temporar, prin:

- limitarea la minimul necesar a suprafetei ocupate;

- evacuarea deseurilor rezultate la finalizarea lucrarilor;

- refacerea structurii solului prin discuire, asezarea solului vegetal, insamantarea cu gazon.

1. **măsuri de reducere sau eliminare a impactului asupra ariei naturale protejate de interes comunitar, condițiile și modul/calendarul de implementare a acestora:**

Nu este cazul.

1. **măsuri compensatorii aprobate/acceptate de autoritatea competentă pentru protecția mediului, condițiile și modul/calendarul de implementare a acestora**

Nu este cazul.

# **IV. Condiții care trebuie respectate:**

**1. În timpul realizării proiectului:**

1. **condiții de ordin tehnic cerute prin prevederile actelor normative specifice (românești sau comunitare):**

* Lucrările de investiție propus a fi realizate pentru construirea Ansamblului Rezidențial vor lua în considerare ***zonele de protecție cu regim sever*** instituite în conformitate cu legislația în vigoare, respectiv, HG nr. 930/2005 pentru aprobarea Normelor speciale privind caracterul și mărimea zonelor de protecție sanitară și hidrogeologică, care vor fi instituite ***pentru cele două apeducte*** care traversează și se învecinează cu amplasamentul ansamblului.
* Amplasarea zonelor rezidenţiale se va face ţănând cont de prevederile Raportului de securitate întocmit pentru CTE Bucureşti Vest, respectându-se distanţa minimă de amplasare a zonelor rezidenţiale faţă de zonele de risc.
* Se va institui o zonă de protecţie şi zonă de siguranţă pentru linia electrică aeriană (LEA) ce traversează terenul. În această zonă trebuie respectate restricțiile și interdicțiile reglementate prin NTE 003/2004 și Ordinul ANRE nr. 4 din 9 martie 2007 pentru aprobarea Normei tehnice privind delimitarea zonelor de protecţie şi de siguranţă aferente capacităţilor energetice, modificat prin Ordinul nr. 49 din 21 noiembrie 2007, în scopul funcționării normale a LEA și pentru evitarea punerii în pericol a persoanelor, bunurilor și mediului.

1. **condiții de ordin tehnic care reies din raportul privind impactul asupra mediului care integrează concluziile evaluării adecvate:**

* Lucrările de construcţie se vor executa cu respectarea condiţiilor impuse prin avizele emise de: Primaria sectorului 6 Municipiul Bucuresti, E – DISTRUBUŢIE Muntenia, RADET Bucuresti, Sc Apa Nova Bucuresti SA, Distrigaz SUD – Retele, RATB, TELEKOM Romania, Inspectoratul pentru Situaţii de Urgenţă, Direcţia de Sănătate Publică a Municipiului Bucureşti.
* Titularul este obligat ca în caietul de sarcini la licitaţie să prevadă planul de management de mediu care va cuprinde detalierea modului de realizare şi respectare a condiţiilor impuse prin prezentul act de reglementare şi a măsurilor propuse în raportul de evaluare a impactului, intervalele de raportare, cu responsabili şi termene.

1. **condițiile necesare a fi îndeplinite în timpul organizării de șantier:**

Se va limita impactul asupra factorilor de mediu *pe perioada de construcţie*, prin respectarea măsurilor pentru:

**✓ Protecţia calităţii apelor :**

- Apele pluviale de pe platformele parcarilor din incinta organizarii de santier, precum si apa provenita de la spalarea utilajelor vor fi colectate printr-un sistem de canalizare si vor fi preepurate prin decantoare -separatoare de hidrocarburi inainte de a fi preluate si transportate la o statie de epurare autorizata.

- Se interzice descărcarea de deşeuri de orice tip sau alte substanţe în canalizarea orăşenească.

**✓ Protecţia aerului:**

- Se vor folosi utilaje dotate cu sisteme de reţinere a emisiilor de poluanţi în atmosferă; utilajele folosite vor respecta prevederile HG 1209/2004 privind stabilirea procedurilor de aprobare de tip a motoarelor cu ardere internă destinate maşinilor mobile nerutiere şi măsurile de limitare a emisiei de gaze şi particule provenite de la acestea.

- Se va verifica periodic starea tehnică a utilajelor folosite, pentru evitarea de emisii poluante în atmosferă.

- Se vor lua măsuri care să împiedice producerea de emisii semnificative de pulberi la manipulare, depozitare şi transport a materialelor de construcţie sub formă de praf;

- Depozitele de materiale vor fi bine delimitate şi protejate împotriva împrăştierii cauzate de vânt.

- Se vor uda periodic solurile, stivele de materiale şi drumurile de acces, mai ales în condiţii de vreme uscată.

- Pentru limitarea disconfortului, se vor alege trasee optime pentru vehiculele care deservesc şantierul, iar transportul materialelor de construcţie se va face pe cât posibil acoperit.

- Se va urmări întreţinerea atentă a utilajelor de pe amplasament şi întreruperea funcţionării acestora când nu sunt utlilizate.

- În momentul realizării lucrărilor de finisaj la faţadă, schela montată va fi îmbrăcată în plasă pentru a fi evitată împrăştierea în atmosfera şi pe carosabil a prafului rezultat;

- La ieşirea din şantier, se vor curăţa roţile autovehiculelor, pentru a preveni transferul molozului în afara amplasamentului pe drumurile publice şi pentru a evita generarea prafului.

- Se vor lua măsuri suplimentare astfel încât să se evite murdărirea drumurilor publice şi să se respecte normele de salubrizare urbană

- Se vor respecta condiţiile de calitate a aerului în zonele protejate prevăzute în STAS 12574/87.

**✓ Protecţia solului şi subsolului**

- Organizarea de şantier se va amenaja în limita terenului deţinut de titular; spaţiul va fi împrejmuit.

- Se va evita amplasarea direct pe sol a materiilor prime şi a materialelor de contrucţie.

- Depozitarea temporară în zona fronturilor de lucru a deşeurilor rezultate în urma operaţiunilor de construcţie se va realiza pe suprafeţe betonate/asfaltate.

- Se vor lua masuri pentru evitarea poluării solului cu carburanţi sau uleiuri în urma operaţiilor de aprovizionare, depozitare sau ca urmare a funcţionării defectuoase a utilajelor.

- În cazul unor poluări accidentale cu produse petroliere sau cu alte materiale dăunatoare solului se vor lua măsuri de remediere.

- La încheierea lucrărilor de construcţie terenurile ocupate temporar vor fi eliberate şi redate circuitului iniţial de folosinţă.

**✓ Protecţia împotriva zgomotului şi vibraţiilor**

-Traficul de şantier va fi dirijat astfel încât să se evite ambuteiaje de autovehicule în zonele de lucrări.

- Se vor utiliza echipamente şi vehicule într-o manieră corespunzătoare din punct de vedere al minimizării emisiilor de zgomot, incluzând selectarea de utilaje silenţioase, întreţinerea regulată şi utilizarea amortizoarelor de zgomot.

- Se vor folosi utilaje care sa respecte prevederile HG 1756/2006 privind limitarea nivelului de zgomot in mediu produs de echipamente destinate utilizarii in exteriorul clădirilor;

- Se vor lua toate măsurile de protecţie antifonică în zona de lucru a şantierului.

**✓ Protecţia aşezărilor umane**

- Se va stabili un grafic de execuţie a lucrărilor, inclusiv organizarea de şantier care să afecteze cel mai puţin riveranii din zonă.

- Programul de lucru se va adopta astfel încât sa afecteze cât mai puţin populaţia rezidentă.

- Se va acorda o atenţie sporită manevrării utilajelor în apropierea zonelor locuite.

- Se va asigura menţinerea curată a drumurilor de acces.

- Se va asigura semnalizarea şantierului cu panouri de avertizare, asigurându-se protecţia circulaţiei pietonale şi auto în zonă.

- Organizările de şantier vor fi dotate cu echipamente PSI necesare intervenţiei operative în caz de incendiu.

**✓ Gospodărirea deşeurilor**

- Deşeurile se vor depozita numai în spaţii special amenajate ; se interzice depozitarea deşeurilor de orice fel în mod neorganizat pe sol.

- Deşeurile menajere rezultate atât pe perioada de construcţie cât şi pe perioada de exploatare, se vor colecta în pubele acoperite, amplasate în locuri special amenajate şi vor fi evacuate prin unităţi prestatoare de servicii de salubrizare.

- Deşeurile industriale reciclabile (hârtie, carton, deşeuri metalice) se vor colecta separat, pe tipuri, în spaţii special amenajate şi vor fi predate unităţilor autorizate în vederea valorificării.

- Deşeurile inerte provenite din construcţii (resturi de beton sau mortar) pot fi colectate şi eliminate prin valorificare locală în pavimentul drumurilor sau predate unităţilor specializate.

1. **planul de monitorizare a mediului:**

În perioada de construcţtie se va monitoriza permanent modul de funcţionare a utilajelor.

Firmele care realizeaza lucrarile de executie vor incheia contracte cu laboratoare acreditate pentru monitorizarea corespunzatoare a factorilor de mediu si zgomotului.

- Managementul desurilor: evidenta (cantitati generate, transportate, valorificate/eliminate) conform HG nr. 856/2002 – lunara, cu raportare anuala;

- Factor de mediu AER: în zona fronturilor de lucru şi organizării de şantier vor fi monitorizaţi indicatorii CO, NOx,SOx, pulberi în suspensie şi sedimentabile – trimestrial;

- ZGOMOT: în zona fronturilor de lucru şi organizării de şantier va fi monitorizat nivelul de zgomot – trimestrial.

**2. În timpul exploatării:**

1. **condițiile necesare a fi îndeplinite în funcție de prevederile actelor normative specifice:**

Apele uzate vor fi preepurate corespunzător, astfel încât indicatorii de calitate a apelor uzate evacuate în reţeaua de canalizare orăşenească va respecta prevederile Normativului privind condiţiile de evacuare a apelor uzate în reţelele de canalizare ale localităţilor şi direct în staţiile de epurare, NTPA - 002/2002 – Anexa nr.2 din H.G.R. nr.188/2002 pentru aprobarea unor norme privind condiţiile de descărcare în mediul acvatic a apelor uzate, modificată şi completată prin HGR nr. 352/2005.

Se interzice descărcarea de deşeuri de orice tip sau alte substanţe în canalizarea orăşenească.

Se vor amenaja şi întreţine suprafeţele de spaţii verzi menţionate în proiect, cu respectarea prevederilor PUZ Coordonator Sector 6, şi anume:

* amenajarea de spații verzi pe o suprafață de 32,23 % din suprafațata totală de teren pe care se va construi ansamblul rezidențial:
  + Suprafaţă spaţii verzi amenajate pe terenul Ansamblului Rozelor: 48592,3 mp (31,24% din suprafaţa terenului), din care 10285 mp reprezintă Parcul Rozelor.
  + Suprafaţă spaţii verzi amenajate pe terenul Ansamblului Crizantemelor: 34847,58 mp (33,72 % din suprafaţa terenului).
* plantarea de arbori – un arbore pentru fiecare 4 locuri de parcare;
* înconjurarea zonelor de parcare cu un gard viu de 1,2 m înălțime.

Pe perioada exploatării vor fi implementate măsurile descrise la cap.III, pct b).

1. **condiții care reies din raportul privind impactul asupra mediului, respectiv din cerințele legislației comunitare specifice:** nu este cazul.
2. **pentru** **instalațiile care intră sub incidența legislației privind prevenirea și controlul integrat al poluării:** nu este cazul.
3. **respectarea normelor impuse prin legislația specifică din domeniul calității aerului, managementul apei, managementul deșeurilor, zgomot, protecția naturii:**

Pe toată durata execuţiei obiectivului se vor respecta prevederile legislaţiei de mediu în vigoare:

* O.U.G. nr.195/2005 privind protecţia mediului aprobată cu modificări de Legea nr.256/2006, cu modificările şi completările ulterioare;
* H.G.R. nr.188/2002 pentru aprobarea unor norme privind condiţiile de descărcare în mediul acvatic a apelor uzate, modificată şi completată de H.G. 352/2005;
* STAS 12574/1987 privind condiţiile de calitate a aerului din zonele protejate;
* Se vor respecta prevederile Legii nr. 104/2011 privind calitatea aerului inconjurator;
* HG 1209/2004 privind stabilirea procedurilor de aprobare de tip a motoarelor cu ardere internă destinate maşinilor mobile nerutiere şi măsurile de limitare a emisiei de gaze şi particule provenite de la acestea;
* Ord nr. 756/1997 pentru aprobarea Reglementării privind evaluarea poluării mediului, cu modificări şi completări ulterioare;
* STAS 10009/2017 Acustica urbană. Limite admisibile ale nivelului de zgomot;
* H.G. nr. 321/2005, republicată, privind evaluarea şi gestionarea zgomotului ambiental;
* H.G. nr. 1756/2006 privind limitarea nivelului emisiilor de zgomot în mediu produs de echipamente destinate utilizării în exteriorul clădirilor;
* Ordinul ministrului sănătăţii nr. 119/2014 pentru aprobarea Normelor de igienă şi a recomandărilor privind mediul de viaţă al populaţiei;
* Normele de salubrizare şi igienizare ale Municipiului Bucureşti aprobate prin HCGMB nr.120/2010;
* Legea nr. 211/2011 privind regimul deseurilor, cu modificările şi completările ulterioare;
* H.G. nr. 856/2002 privind evidenţa gestiunii deşeurilor şi pentru aprobarea listei cuprinzând deşeurile, inclusiv deşeurile periculoase, cu modificările şi completările ulterioare;
* H.G. nr. 1061/2008 privind transportul deşeurilor periculoase şi nepericuloase pe teritoriul României;
* O.M. nr. 756/1997 pentru aprobarea Reglementării privind evaluarea poluării mediului, cu modificările şi completările ulterioare;
* H.G nr. 1403/2007 privind refacerea zonelor în care solul, subsolul şi ecosistemele terestre au fost afectate;
* O.U.G. nr. 68/2007 privind răspunderea de mediu cu referire la prevenirea şi repararea prejudiciului asupra mediului, aprobată prin Legea nr. 19/2008, modificată şi completată prin O.U.G. nr. 15/2009;
* Pentru realizarea în cele mai bune condiţii a lucrărilor propuse, titularul proiectului este obligat să respecte prevederile din proiectele tehnice conform Legii nr. 10/1995 privind calitatea în construcţii, cu modificările şi completările ulterioare.

1. **planul de monitorizare a mediului, cu indicarea componentelor de mediu care urmează a fi monitorizate, a periodicității, a parametrilor și a amplasamentului ales pentru monitorizarea fiecărui factor:**

Nu este cazul**,** excepție facând apele uzate menajere potențial impurificate, provenite din clădirea Centrul Comunitar, respectiv din zona destinată închirierii pentru divese folosințe, inclusiv pentru alimentație publică (dacă va fi cazul). Monitorizarea calității apelor uzate se va face după preepurarea acestora prin instalaţii corespunzătoare, prin prelevări de probe din căminul amplasat în aval de Centrul Comunitar, pe rețeaua interioară de canalizare ape uzate și efectuare de analize specifice

**3. În timpul închiderii, dezafectării, refacerii mediului și postînchidere**

1. **condiții necesare a fi îndeplinite la închidere/dezafectare/demolare:** nu este cazul**.**
2. **condiții pentru refacerea stării inițiale/reabilitare în vederea utilizării ulterioare a terenului:** nu este cazul.

**c) planul de moitorizare a mediului, cu indicarea componentelor de mediu care urmează a fi monitorizate, a periodicității, a parametrilor și a amplasamentului ales pentru monitorizarea fiecărui factor:** nu este cazul.

# **V. Informații cu privire la procesul de participare a publicului în procedura derulată:**

**● când și cum a fost informat publicul, pe etape ale procedurii derulate:**

Autoritatea competentă pentru protecţia mediului (APM Bucureşti) a asigurat informarea publicului interesat, accesul liber la informaţie şi participarea publicului la luarea deciziei în procedura de emitere a acordului de mediu.

Documentaţia de susţinere a solicitării a fost accesibilă spre consultare pe toată durata derulării procedurii la sediul Agenţiei pentru Protecţia Mediului Bucureşti.

1. **depunerea solicitării**:

Anunţ în mass-media (ziarul Bursa) din data de 08.03.2017, afişaj pe site-ul APM Bucuresti.

**b)** **etapa de încadrare**:

Anunţ în mass-media (ziarul Bursa) din data de 13.03.2017, afişaj la sediul Primăriei Sectorului 6 Bucureşti, afişaj pe site-ul APM Bucureşti; proiectul deciziei etapei de incadrare a fost postat pe site-ul APM.

1. **dezbaterea publică:**

Anunţ în mass-media (ziarul Bursa) din data de 12.04.2017, afişaj la sediul SC IMPACT DEVELOPER & CONTRACTOR SA, la sediul Primăriei Sectorului 6 Bucureşti, şi pe site-ul APM Bucureşti.

Disponibilizarea Raportului la studiul de evaluare a impactului asupra mediului pe site-ul APM Bucureţti şi pe site-ul SC IMPACT DEVELOPER & CONTRACTOR SA .

1. **decizia de emitere a acordului:**

Anunţ în mass-media si pe site-ul APM Bucuresti în data de 24.05.2017; proiectul acordului de mediu a fost postat pe site-ul APM Bucuresti.

**● când și cum a participat publicul interesat la procesul decizional privind proiectul:**

Nu au existat propuneri, comentarii sesizări din partea publicului. La dezbaterea publicului nu s-a prezentat niciun reprezentant al publicului.

**● cum au fost luate în considerare propunerile/observațiile justificate ale publicului interesat:**

Nu a fost public interesat.

**● dacă s-au solicitat completări/revizuiri ale raportului privind impactul asupra mediului și dacă acestea au fost puse la dispoziția publicului interesat:**

Nu este cazul.

**Documentaţia care a stat la baza emiterii acordului de mediu conţine:**

* Cerere pentru eliberearea acordului de mediu înregistrată la APM Bucureşti cu nr. 1942 din 27.01.2017;
* Notificare pentru eliberearea acordului de mediu;
* Memoriu de prezentare conform Anexa 5 – Ordin 135/2010 pentru „Ansamblul Rozelor – Greenfield Timișoarei”, elaborat de societatea Vlad Simionescu & Asociații Arhitecți S.R.L. București;
* Memoriu de prezentare conform Anexa 5 – Ordin 135/2010 pentru „Ansamblul Crizantemelor – Greenfield Timișoarei”, elaborat de societatea Vlad Simionescu & Asociații Arhitecți S.R.L.. București;
* Memoriu explicativ conform Anexa 5 – Ordin 135/2010 pentru „Ansamblul Greenfield Timișoarei”, compus din Ansamblul Rozelor și Ansamblul Crizantemelor, elaborat de societatea Vlad Simionescu & Asociații Arhitecți S.R.L. București;
* Raportul la studiul de evaluare privind impactul asupra mediului întocmit de S.C. DOSIL TEAM S.R.L., înregistrat la A.P.M. Bucureşti cu nr. 10252 din 07.04.2017;
* Dovada achitării tarifelor corespunzătoare fiecărei etape parcurse.
* ***Avize, acte emise de alte autorităţi:***
* Certificat de Urbanism nr. 369/50G din 28.03.2016 emis de Primăria Sectorului 6 şi planurile anexă vizate spre neschimbare;
* Certificat de Urbanism nr. 370/51G din 28.03.2016 emis de Primăria Sectorului 6 şi planurile anexă vizate spre neschimbare;
* Aviz tehnic nr. 13047/2/10 din 28.03.2016, emis de Direcția Generală Arhitect Șef din cadrul Primăriei Sectorului 6 pentru PUD – Prelungirea Ghencea nr. 402 – 412, lot 1;
* Hotărârea Consiliului Local Sector 6 nr. 341 din 20.12.2016 privind aprobarea PUD – „Prelungirea Ghencea nr. 402 – 412, lot 1”;
* Aviz tehnic nr. 13045/2/9 din 28.03.2016, emis de Direcția Generală Arhitect Șef din cadrul Primăriei Sectorului 6 pentru PUD – Prelungirea Ghencea nr. 402 – 412, lot 2;
* Hotărârea Consiliului Local Sector 6 nr. 342 din 20.12.2016 privind aprobarea PUD – „Prelungirea Ghencea nr. 402 – 412, lot 2”;
* Aviz nr. 91703049 din 27.03.2017 emis de APA NOVA București;
* Aviz de amplasament favorabil nr. 178511747 din 22.03.2017, emis de societatea e-distributie Muntenia;
* Aviz favorabil nr. 311.292.502 din 27.02.2017, emis de Distrigaz Sud Rețele ENGIE;
* Aviz nr. 100/05/03/01/0866 din 19.04.2016, emis de TELEKOM ROMANIA COMMUNICATIONS S.A.;
* Adresa nr. BAE 1331 din 14.02.2017, emisă de RATB;
* Adresa nr. 1015/17-SU-BIF-A din 04.04.2017, emisă de Inspectoratul pentru Situații de Urgență „Dealul Spirii” București – Ilfov;
* Aviz de securitate la incendiu nr. 1020/17-SU-BIF-A din 04.04.2017 emis de de Inspectoratul pentru Situații de Urgență „Dealul Spirii” București – Ilfov;
* Notificare Asistență de Specialitate de Sănătate Publică nr. 420/1566 din 30.03.2017, emisă de Direcția de Sănătate Publică a Municipiului București.

**Titularul va notifica la APM-Bucureşti finalizarea lucrarilor de executie in scopul efectuarii controlului de specialitate pentru verificarea respectarii prevederilor deciziei de incadrare, care va insoti procesul-verbal de receptie a lucrarilor aferente investitiei realizate conform art.49, alin.3 din Ord. nr.135/2010.**

**Titularul proiectului are obligaţia de a notifica în scris autoritatea competentă pentru protecţia mediului despre orice modificare sau extindere a proiectului survenită după emiterea acordului de mediu, conform art.39, alin.1 din Ord. nr.135/2010.**

**Răspunderea pentru corectitudinea informațiilor puse la dispoziția autorității competente pentru protecția mediului și a publicului revine în întregime titularului proiectului.**

**Prezentul acord de mediu este valabil pe toată perioada punerii în aplicare a proiectului.**

**Nerespectarea prevederilor prezentului acord de mediu se sancţionează conform prevederilor legale în vigoare.**

**Prezentul acord de mediu poate fi contestat în conformitate cu prevederile H.G. nr. 445/2009 și ale Legii contenciosului administrativ nr. 554/2004, cu modificările și completările ulterioare.**

**Prezentul Acord de Mediu conține 20 de pagini și a fost redactat în 3 exemplare originale.**

**Prezentul acord nu exonerează de răspundere proiectantul și constructorul in cazul producerii unor accidente în timpul execuției lucrărilor.**

**DIRECTOR EXECUTIV,**

**Dr. Ing. Simona Mihaela ALDEA**

**Șef serviciu AVIZE, ACORDURI,**

**AUTORIZATII,**

**Ing. Roxana COSTACHE**

**Întocmit,**

**Ing. Narcisa SERAFIM**